
Uznesenie Mestský súd Bratislava IV v právnej veci žalobcu: Mestská časť Bratislava - Petržalka, so sídlom Kutlíkova 17, Bratislava, IČO: 00 603 201, zastúpený: BARKOCI law firm, s.r.o., so sídlom Nám. Slobody 28, Bratislava, IČO: 47 247 916, proti žalovaným: 1/ S. O., nar. XX.XX.XXXX, zomr. XX.XX.XXXX, bytom S. J. Bratislava, 2/ L. O., nar. XX.XX.XXXX, zomr. XX.XX.XXXX, bytom S. J., Bratislava, o zaplatenie 2.150,54 Eur s príslušenstvom takto rozhodol: I. Súd konanie voči žalovanému v 1. rade z a s t a v u j e. II. Žalovanému v 1. rade nárok na náhradu trov konania n e p r i z n á v a. odôvodnenie: 1. Žalobca sa žalobou doručenou súdu dňa 31.12.2020 domáhal proti žalovaným v 1. a 2. rade zaplatenia sumy 2.150,54 Eur s príslušenstvom. 2. Súd vykonanou lustráciou zistil, že žalovaný v 1. rade zomrel dňa XX.XX.XXXX, t.j. pred podaním žaloby. 3. Podľa § 61 zákona č. 160/2015 Z. z., Civilný sporový poriadok, v znení neskorších predpisov (ďalej len „CSP“), procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 4. Podľa § 62 CSP, ak strana nemá procesnú subjektivitu, súd konanie zastaví. 5. Vzhľadom na to, že absencia procesnej subjektivity je taký nedostatok procesnej podmienky, ktorý nie je možné odstrániť, súd konanie v zmysle § 62 CSP v spojení s § 161 ods. 2 CSP voči žalovanému v 1. rade zastavil. 6. O trovách konania súd rozhodol podľa § 256 ods. 1 CSP. V zmysle uvedeného ustanovenia súd pri rozhodovaní o trovách konania skúmal procesnú zodpovednosť za zastavenie konania na oboch procesných stranách. Konanie bolo zastavené z dôvodu, že žalobca v žalobe ako žalovaného 1/ označil subjekt bez procesnej subjektivity. Zastavenie konania procesne zavinil žalobca, preto by súd mal priznať náhradu trov konania žalovanému 1/, ktorému však v konaní žiadne trovy nevznikli. Z toho dôvodu súd v záujme rozumného a spravodlivého usporiadania procesných vzťahov (čl. 4 ods. 2 CSP) rozhodol tak, že sa žalovanému náhrada trov konania nepriznáva. Zároveň prihliadol aj na hospodárnosť konania, pretože na základe § 262 ods. 2 CSP by bolo potrebné po právoplatnosti tohto uznesenia vydať samostatné rozhodnutie o výške náhrady trov konania, a nakoľko žalovanému trovy nevznikli, nebolo by mu možné titulom ich náhrady žiadnu sumu priznať.
Poučenie: Proti uzneseniu je prípustné odvolanie v lehote 15 dní od doručenia uznesenia na súde, proti ktorého uzneseniu smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie proti rozhodnutiu možno odôvodniť len skutočnosťami uvedenými v § 365 CSP. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

Zdroj: KAUZIS.SK – https://www.kauzis.sk/judikatura/r/ECLI:SK:MSBA4:2025:1521200003.4 (dáta aktuálne k 11. 11. 2026). Záväzné je znenie zverejnené súdom.




